Egy kormányzati javaslat szerint kiterjesztenék az édesítőszerrel ízesített termékekre is a népegészségügyi termákadót (neta), ismertebb nevén csipszadót, írja a Népszava. A javaslat azzal érvel, hogy azok a termékek, amik kizárólag édesítőszert tartalmaznak, rászoktatják a fogyasztókat az édes íz élvezetére.

Azonban a csak édesítőszeres termékek közterhe a cukrosokénak a harmada lesz, írja a lap. Az üdítőké literenként 5 forint, a szörpöké 80, a kakaóporoké kilónként 30 forint, a gyümölcsízek esetén pedig várhatóan 200 forint.

A jövőben 25-ről 75 százalékra emelik a szörpök és zöldséglevek minimum gyümölcs- és zöldségtartalmát, ami ahhoz szükséges, hogy mentesüljenek a neta megfizetése alól. Emellett kiterjeszthetik a netát egyes cukrozott reggelizőpelyhekre, magvakra és gyümölcsökre.

Szigorodhatnak az energiaitalokra vonatkozó szabályok is, már nemcsak a taurint, de a koffeint vagy egyéb élénkítőt tartalmazó üdítőkre is literenkénti 100 forintos adó várhat.